**Notă informativă**

**la proiectul hotărârii Guvernului privind modificarea și completarea unor hotărâri ale Guvernului**

Ministerul Afacerilor Interne a elaborat și promovează proiectul hotărârii Guvernului privind modificarea și completarea unor hotărâri ale Guvernului în condițiile art.62 din Legea nr.317 – XV din 18 iulie 2003 privind actele normative ale Guvernului și ale altor autorități ale administrației publice centrale și locale.

În principal, proiectul vizează completarea Hotărârii Guvernului nr.297 din 11 mai 2017 cu două anexe noi, după cum urmează:

Anexa nr.8 „Reguli specifice ale regimului frontierei de stat”;

Anexa nr.9 „Regulile privind modul de eliberare a Avizelor pentru desfășurarea vânătorii”;

și revizuirea textului actual al Hotărârii menționate întru corelarea acestuia cu prevederile legislației naționale, care este în permanentă dezvoltare, precum și adaptarea la raporturile reglementate în fapt de Legea nr.215 din 4 noiembrie 2011 cu privire la frontiera de stat a Republicii Moldova.

Anexa nr.8 este elaborată în temeiul art.11 alin.(4) din Legea nr.215 din 4 noiembrie 2011 cu privire la frontiera de stat a Republicii Moldova . Aceasta stabilește reguli specifice ale regimului frontierei de stat, aplicabile în limita fâșiei de protecție a frontierei. Necesitatea instituirii prezentelor reguli derivă din prevederile Legii cu privire la frontiera de stat a Republicii Moldova, care individualizează zona de 15 m de la frontiera de stat în interior drept o zonă distinctă, și din considerentul că în scopul asigurării securității frontierei este necesar a institui reguli specifice pentru fâșia de protecție.

Consecvent, temei pentru completarea cu anexa nr. 9 servesc prevederile art.32 alin.(2) din Legea nr. 215 din 4 noiembrie 2011. Astfel, articolul vizat stabilește că modul și condițiile de avizare a vânătorii de către Poliția de Frontieră se stabilesc de Guvern. Este de menționat faptul că anterior, regulile de avizare a vânătorii se stabileau pentru fiecare sezon de vânătoare distinct, prin act normativ al Poliției de Frontieră, în corespundere cu imperativele legislației. Astfel, prezentele reguli sunt unitare și consecvente cu practica stabilită anterior și au fost de fiecare dată coordonate cu autoritățile de resort ( Ministerul Mediului – actualmente Ministerul Agriculturii, Dezvoltării Regionale și Mediului, Asociația Vânătorilor din Republica Moldova, Inspectoratul Ecologic de Stat etc.).

Amendamentul adus Hotărârii Guvernului nr.140 din 10 martie 2017 urmează să asigure, deși indirect, aplicarea și respectarea pe deplin a regulilor de avizare a vânătorii. Astfel, Regulile de securitate la vânătoare, aprobate prin Hotărârea enunțată, pun în sarcina conducătorului echipei de vânători să asigure organizarea vânătorii, respectarea Regulilor de vânătoare și a altor reguli, dacă acestea există la locul de desfășurare a vânătorii. În condițiile în care locul de desfășurare a vânătorii este zona de frontieră, conducătorul echipei de vânători va trebui să asigure respectarea regulilor instituite în această zonă, iar prerogativa de a verifica prezența Avizului eliberat de Poliția de Frontieră constituie o pârghie legală pentru conducătorul echipei de vânători de a-și onora obligațiile pe care le are prin actul normativ de referință. Mai mult, acesta va reprezenta primul „filtru” prin care nu se va admite participarea, la vânătoarea în zona de frontieră, a persoanelor care nu au obținut Avizul pentru desfășurarea vânătorii și astfel se va reduce numărul de încălcări pe segmentul dat.

Totodată, Regulamentul circulației rutiere, aprobat prin Hotărârea Guvernului nr.357 din 13 mai 2009, se completează cu două indicatoare rutiere de informare noi, instituite la pct.4 din Anexa nr. 6 la Hotărârea Guvernului nr.297 din 11 mai 2017. Completarea Regulamentului circulației rutiere este necesară or acesta cuprinde normele ce determină circulaţia vehiculelor şi pietonilor pe drumurile publice ale Republicii Moldova precum şi pe teritoriile adiacente acestora și este întemeiat ca toate indicatoarele rutiere să se regăsească în prevederile Regulamentului.

Modificările propuse de proiect au drept scop să instituie claritate și să excludă orice echivoc din textul reglementărilor Hotărârii Guvernului nr.297 din 11 mai 2017 în redacția actuală.

Este de menționat faptul că implementarea prezentei hotărâri de Guvern nu implică cheltuieli suplimentare de la bugetul de stat.

**Secretar de stat Alexandru LARIONOV**